คนจบเรื่องไม่จบ! ชาวเน็ตต้าน AAV ชิงสายการบินราคาประหยัดดีสุดในโลก
คนจบเรื่องไม่จบ! ชาวเน็ตต้าน AAV ชิงสายการบินราคาประหยัดดีสุดในโลก
9 ก.ย. 2559

ผู้สื่อข่าวรายงานว่า หลังจากที่กลายเป็นกระแสวิพากษ์วิจารณ์และถูกโจมตีในโลกออนไลน์อย่างหนัก จากกรณีแอร์โฮสเตสสาวสายการบินแอร์เอเชียก้มลงกราบขอโทษเด็กพิเศษ (ออทิสติก) ลูกสาวของผู้โดยสารหญิงคนหนึ่ง หลังถูกมองว่าแอร์โฮสเตสคนดังกล่าวพูดจาดูถูกลูกสาวตน
ทั้งนี้ นายธรรศพลฐ์ แบเลเว็ลด์ ประธานเจ้าหน้าที่บริหาร สายการบินไทยแอร์เอเชีย ได้ออกมาเปิดเผยว่า บริษัทไม่ได้มีคำสั่งให้แอร์โฮสเตสกราบขอโทษแต่อย่างใด แต่เนื่องจากแอร์โฮสเตสสาวต้องการให้เรื่องนี้จบจึงเสียสละก้มกราบขออภัยผู้โดยสาร โดยในวันที่ 9 ก.ย. จะเดินทางไปบ้านของแอร์โฮสเตสที่ อ.หาดใหญ่ จ.สงขลา พร้อม นายโทนี่ เฟอร์นานเดส ประธานเจ้าหน้าที่บริหารกลุ่มสายการบินแอร์เอเชีย เพื่อกราบขอโทษครอบครัวของพนักงานและแสดงความรับผิดชอบต่อเหตุการณ์ที่เกิดขึ้น
ล่าสุดวันที่ 9 ก.ย. Change.org เว็บไซต์เพื่อสร้างการเปลี่ยนแปลง ได้ตั้งแคมเปญเรียกร้องให้ SKYTRAX ผู้ให้บริการการสำรวจความพึงพอใจของผู้โดยสารสายการบินถอดถอนชื่อสายการบินแอร์เอเชีย ออกจากรายชื่อบริษัทที่เข้าชิงรางวัล The World’s Best Low-Cost Airlines หรือสายการบินราคาประหยัดที่ดีที่สุดในโลกในปีถัดไป เนื่องจากบริษัทแอร์เอเชีย สร้างความกังวลเรื่องความปลอดภัยและการปฏิบัติต่อพนักงานโดยละเมิดสิทธิเสรีภาพขั้นพื้นฐาน พร้อมตั้งเป้าคนลงชื่อไว้ที่ 39,500 คน ซึ่งคิดเป็น 100 เท่าของผู้รีวิวสายการบินแอร์เอเชีย ในเว็บไซต์ของ SKYTRAX
โดยมีใจความระบุว่า บริษัทแอร์เอเชียยังไม่มีแนวทางลงโทษต่อพนักงานคนอื่นที่สนับสนุนให้แอร์โฮสเตสคนดังกล่าวให้ก้มกราบเด็กพิเศษ และยังไม่มีมาตรการใดๆ กับแม่ลูกคนดังกล่าวเนื่องจากไม่แจ้งข้อมูลเรื่องสุขภาพให้กับพนักงานได้ทราบก่อนขึ้นเครื่อง และอาจเกิดปัญหาเรื่องความปลอดภัยต่อผู้โดยสารท่านอื่น อีกทั้งอาจทำให้พนักงานต้อนรับบนเครื่องไม่กล้าซักถามเพราะเกรงว่าเหตุการณ์จะซ้ำรอยเดิมจนเป็นสาเหตุให้เกิดความไม่ปลอดภัยในการเดินทาง จึงเห็นพ้องว่าสายการบินแอร์เอเชีย ในฐานะสายการบินราคาประหยัดที่ดีที่สุดในโลก 8 ปีซ้อน จาก SKYTRAX ไม่สมควรได้เข้ารับการคัดเลือกในสายการบินราคาประหยัดที่ดีที่สุดในโลกในปีถัดไป ซึ่งขณะนี้มีผู้เข้าร่วมลงชื่อสนับสนุนกว่า 5,142 คนแล้ว